ગુજરાત વિધાનસભા ચૂંટણીની તારીખોની જાહેરાતમાં થઇ રહેલ વિલંબને કારણે કોંગ્રેસ પક્ષ નારાજ છે અને આખરે તેમણે સુપ્રીમ કોર્ટનો દરવાજો ખખડાવ્યો છે. કોંગ્રેસનો આરોપ છે કે, ભાજપના નેતૃત્વવાળી કેન્દ્ર સરકાર જાણી-જોઇને ચૂંટણીની તારીખોની જાહેરાતમાં મોડું કરાવી રહી છે, જેથી થોડા વધુ મત મેળવવાની ઘોષણાઓ કરવાનો સમય મળે. કોંગ્રેસના કાયદાકીય વિભાગના પ્રમુખ વિવેક તનખાએ કહ્યું કે, સુપ્રીમ કોર્ટમાં દાખલ કરવામાં આવેલ અરજીમાં 14 મુદ્દાઓ આપવામાં આવ્યા છે. અમને આશા હતી કે, ચૂંટણી પંચ પાસેથી જવાબ મળશે, પરંતુ એમ ન થયું. આથી અમે કોર્ટ સમક્ષ આ મુદ્દો ઉંચકીશું. સૂત્રો અનુસાર, કોંગ્રેસ દ્વારા કોર્ટમાં એવો તર્ક પણ આપવામાં આવ્યો છે કે, હિમાચલ પ્રદેશની ચૂંટણીની તારીખોની જાહેરાત ગુજરાત પહેલા કેમ કરવામાં આવી?